Diari Oficial de la Generalitat Valenciana


Sumari del DOGV 9572, del 12-04-2023 (2023/3808)

RESOLUCIÓ de 4 d'abril de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen les subvencions destinades al control de la vegetació natural mitjançant l'aprofitament ramader extensiu en zones estratègiques lligades a la prevenció d'incendis forestals en l'exercici 2023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9572

Data del DOGV
:   12-04-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3808


Data del document
:   04-04-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ de 4 d'abril de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoquen les subvencions destinades al control de la vegetació natural mitjançant l'aprofitament ramader extensiu en zones estratègiques lligades a la prevenció d'incendis forestals en l'exercici 2023. [2023/3808]  
  
L'Ordre 9/2022, de 21 de juny, de la Conselleria d'Agricultura, Desenvolupament Rural, Emergència Climàtica i Transició Ecològica, publicada en el DOGV de data 27.06.2022 aprova les bases reguladores per a la concessió d'ajudes per al control de vegetació natural mitjançant l'aprofitament ramader extensiu en zones estratègiques lligades la prevenció d'incendis forestals a la Comunitat Valenciana.  
  
A fi de convocar les subvencions per a l'exercici de 2023 i establir el procés de sol·licitud i tramitació d'aquestes, es publica aquesta Resolució, que per estar dirigida exclusivament al foment d'activitats i treballs de prevenció d'incendis forestals consistents en el control de la vegetació natural mitjançant l'aprofitament per part de la ramaderia extensiva lligada a zones estratègiques lligades a la prevenció d'incendis forestals, no es troben dins del supòsit recollit en l'apartat 1 de l'article 107 del Tractat de funcionament de la Unió Europea.  
  
A aquesta subvenció li és aplicable el Reglament (UE) núm. 1408/2013 de la Comissió, de 18 de desembre de 2013 relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L352 de 24.12.2013) modificat pel Reglament (UE) 2019/316 de la Comissió, de 21 de febrer de 2019 pel qual es modifica el Reglament (UE) núm. 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L51 de 22.02.2019).  
Per això, i en virtut de les facultats que em confereix el que s'estableix en l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i el que es disposa en el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les consellerias de la Generalitat, que assigna les competències en matèria de prevenció d'incendis a la Conselleria d'Agricultura, Desenvolupament Rural, Emergència Climàtica i Transició Ecològica, resolc:  
  
Apartat primer. Objecte i àmbit d'actuació  
1. Convocar, per a l'exercici 2023, les subvencions destinades al control de la vegetació natural mitjançant l'aprofitament ramader extensiu en zones estratègiques lligades a la prevenció d'incendis forestals a la Comunitat Valenciana, les bases reguladores de la qual estan contingudes en l'Ordre 9/2022, de 21 de juny, de la Conselleria d'Agricultura, Desenvolupament Rural, Emergència Climàtica i Transició Ecològica.  
  
2. Les zones estratègiques lligades a la prevenció d'incendis forestals estaran establides en la planificació aprovada de prevenció d'incendis forestals (plans de demarcació, plans de parcs naturals, plans locals de prevenció d'incendis forestals), o bé en qualsevol instrument tècnic de gestió forestal aprovat.  
3. A l'efecte d'aquesta convocatòria, seran subvencionables les activitats de pasturatge de bestiar oví, caprí, equí i/o boví en extensiu en les zones estratègiques de gestió següents:  
a) Àrees de tallafocs existents i futures de la Comunitat Valenciana, establides en plans o projectes aprovats per l'administració competent, definides en l'apartat anterior, que requerisquen un manteniment mitjançant desbrossaments.  
b) Àrees i punts estratègics de gestió.  
c) Zones humides catalogades: en aquestes zones no serà necessari que les àrees de tallafocs, i àrees i punts estratègics estiguen executades, sinó que el manteniment de la vegetació es realitze en les zones establides en els diferents plans de prevenció d'incendis.  
d) Forests gestionades per la Generalitat Valenciana.  
  
Apartat segon. Requisits  
Els requisits que han de complir els beneficiaris seran els indicats en la base tercera de l'ordre de bases, que són:  
1. Hauran de disposar d'inscripció en vigor en el Registre d'Explotacions Ramaderes (REGA) per a exercir l'activitat ramadera en explotacions d'oví, caprí, equí i/o boví en extensiu en el territori de la Comunitat Valenciana.  
2. Els titulars de les explotacions ramaderes sol·licitants de l'ajuda podran ser persones físiques o jurídiques, així com les comunitats de béns o qualsevol altre tipus d'unitat econòmica o patrimoni separat que, fins i tot, mancant de personalitat jurídica, puga dur a terme els projectes, les activitats o els comportaments o es trobe en la situació que motive la concessió de la subvenció.  
3. Disposar de l'autorització d'aprofitament forestal de pastures, d'acord amb els punts següents:  
a) En les forests gestionades per la Generalitat Valenciana es disposarà de l'autorització o adjudicació en vigor de l'aprofitament de pastures durant el període de pasturatge.  
b) En la resta de terrenys forestals són necessàries:  
b.1) Aprofitament forestal de pastures mitjançant:  
- l'autorització d'aprofitament forestal de pastures concedida i en vigor.  
- o bé realitzar la sol·licitud d'aprofitament forestal de pastures en el moment de sol·licitar la subvenció.  
b.2) Dret d'ús de pastures sobre els terrenys per als quals se sol·licita l'ajuda i durant el període per al qual se sol·licita.  
4. La persona sol·licitant haurà de tindre un mínim de bestiar segons les càrregues ramaderes recollides en la base quarta de l'annex de l'ordre de bases i tindre registrada l'explotació ramadera en el REGA amb el cens actualitzat a la data de la sol·licitud de l'ajuda amb la finalitat de garantir que es pot aconseguir la finalitat de l'ajuda.  
5. No estar incurs en cap de les prohibicions per a ser beneficiari recollides en l'article 13.2 de la Llei 38/2003, de 17 de novembre, general de subvencions.  
6. Trobar-se al corrent en el compliment de les obligacions tributàries, incloses les de la hisenda de la Comunitat Valenciana, i davant de la Seguretat Social.  
  
Apartat tercer. Finançament  
Les ajudes convocades es finançaran a càrrec del capítol IV del pressupost de despeses de la Generalitat, aprovat per la Llei 9/2022, de 30 de desembre, de pressupostos de la Generalitat per a l'exercici 2023:  
  
Aplicació pressupostària: 97.25.21.385.73.8.  
Denominació: Ajudes control de la vegetació mitjançant l'aprofitament pasturatge extensiu.  
Línia de subvenció: S8693000.  
Consignació pressupostària: 200.000,00 €.  
Procedència i quantia dels fons: fons propis.  
Aquest import podrà ser incrementat de conformitat amb el que s'estableix en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
  
  
Apartat quart. Tipus i quantia de l'ajuda  
1. L'ajuda consisteix en una prima per hectàrea per a les superfícies sobre les quals es determine que es realitze el manteniment de la vegetació, seguint els criteris de càrrega ramadera establits en la base quarta de l'ordre de bases i del nombre de dies en què es realitze el pasturatge en extensiu, d'acord amb el que s'estableix en la base tretzena de l'ordre de bases.  
2. L'import de l'ajuda serà anual, dependrà de la superfície en la qual es realitze l'actuació i del grau de compliment de l'objectiu de l'ajuda i serà, com a màxim, de 120 €/ha/any.  
3. La disponibilitat del terreny quedarà justificada per una única persona titular de l'explotació ramadera en la fase d'instrucció de les sol·licituds, prèvia a la resolució, ja que l'ajuda per hectàrea té caràcter exclusiu i excloent.  
4. L'import anual màxim de l'ajuda per beneficiari serà de 8.000 €.  
  
  
Apartat cinqué. Sol·licitud i documentació que cal aportar  
1. Les sol·licituds i la documentació que les acompanye s'hauran de presentar, preferentment, en els registres dels òrgans administratius als quals es dirigisquen, i es podran presentar també en qualsevol dels registres establits en la legislació reguladora del procediment administratiu comú, mitjançant el model normalitzat corresponent disponible a través de la seu electrònica de la Generalitat, en l'adreça d'internet: sede.gva.es/va/proc22846.  
2. Les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú de les administracions públiques, així com les persones sol·licitants que, no estant obligades a això, opten per aquesta via, hauran de presentar les sol·licituds telemàticament a través de la seu electrònica de la Generalitat en l'adreça d'internet: sede.gva.es/va/proc22846.  
3. Per a accedir de manera telemàtica al procediment, la persona sol·licitant haurà de disposar de signatura electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), tots dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/va/seu\_certificats).  
4. Quan es vulga tramitar un procediment en representació d'altres persones físiques o jurídiques, es podrà atorgar aquesta representació a través del Registre de representants de l'ACCV   
(https://www.accv.es/vl/servicios/ciudadanos-y-autonomos/registro-de-representantes). L'accés a aquest registre per part de les persones representades pot realitzar-se utilitzant un certificat de ciutadà (si és persona física) o de representant d'entitat (si és persona jurídica).  
5. En cas de presentació telemàtica, les sol·licituds han de signar-se amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant. Així mateix, les persones que siguen competents per a això hauran de signar electrònicament aquells documents que s'adjunten la signatura dels quals siga obligatòria.  
6. En el cas que la sol·licitud no complisca els requisits exigits o no s'adjunten els documents preceptius, es requerirà a l'interessat perquè, en un termini de deu dies, esmene la falta o aporte els documents, amb la indicació que si no ho fa així, es considerarà que desisteix de la seua petició, amb la resolució prèvia que haurà de ser dictada en els termes establits en l'article 21, apartat 1r de la Llei 39/2015, d'1 d'octubre, del procediment administratiu comú de les administracions públiques. Les esmenes o les aportacions documentals posteriors a la presentació de la sol·licitud es podran dur a terme telemàticament en la seu electrònica de la Generalitat a través de l'adreça d'internet: sede.gva.es/va/proc22846.  
  
7. Si algun dels subjectes als quals fa referència l'article 14.2 de la Llei 39/2015, d'1 d'octubre, presenta la seua sol·licitud presencialment, se'ls requerirà perquè l'esmene a través de la presentació electrònica en els termes establits en l'article 68.4 de la Llei 39/2015, d'1 d'octubre, abans esmentada. A aquest efecte, es considerarà com a data de presentació de la sol·licitud aquella en la qual haja sigut realitzada l'esmena.  
  
8. Quan les persones interessades necessiten donar d'alta o modificar un compte bancari per a la percepció de les ajudes convocades, aquesta actuació es podrà realitzar de manera telemàtica a través de la seu electrònica de la Generalitat (sede.gva.es/proc22648), si bé tenen aquesta obligació els subjectes establits en l'article 6 de l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancaris de les persones físiques i jurídiques que es relacionen econòmicament amb la Generalitat.  
9. No seran admeses a tràmit les sol·licituds que es presenten fora del termini establit en la convocatòria, i es resoldrà la inadmissió d'aquestes, que haurà de ser notificada als interessats en els termes establits en l'article 40 i els següents de la Llei 39/2015, d'1 d'octubre, del procediment administratiu comú de les administracions públiques.  
  
10. La documentació que s'ha d'aportar està recollida en la base huitena de l'ordre esmentada en l'apartat primer.  
11. L'acreditació d'aquesta documentació s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
  
12. Quan l'administració actuant consulte o recapte dades o documents en l'àmbit dels fins de la convocatòria que estiguen en poder seu o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria General de la Seguretat Social i altres dades que consten en el Registre d'Explotacions Ramaderes (REGA) del sol·licitant. No obstant això, si la persona interessada desitja oposar-s'hi, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic i en l'article 13 de la Llei 38/2003, de 17 de novembre, general de subvencions.  
13. La potestat de verificació implica l'accés a les dades següents que consten en la Base de dades nacional de subvencions (BDNS): consulta de concessions, ajudes i consulta d'inhabilitacions, i, si és el cas, consulta de concessions i ajudes per la regla de minimis.  
  
Apartat sisé. Termini de presentació  
El termini de presentació de les sol·licituds per a l'exercici 2023 serà d'un mes a comptar des de l'endemà de la publicació de l'extracte de la resolució de convocatòria en el Diari Oficial de la Generalitat Valenciana.  
  
Apartat seté. Valoració de les sol·licituds  
La valoració de les sol·licituds, la realitzarà per una Comissió de valoració, amb els criteris i barems recollits en la base desena de l'ordre esmentada en l'apartat primer.  
  
Apartat huité. Termini de resolució i notificació  
1. El termini màxim per a resoldre i notificar la resolució serà de sis mesos a comptar des de l'endemà de la publicació de l'extracte de la resolució de convocatòria en el Diari Oficial de la Generalitat Valenciana.  
2. Una vegada transcorregut el termini assenyalat sense que s'haja notificat resolució expressa, podran considerar desestimades les seues pretensions per silenci administratiu en els termes establits en la normativa reguladora del procediment administratiu comú, i en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat.  
3. Correspon al director general de Prevenció d'Incendis Forestals la competència per a resoldre, amb l'informe i la proposta de la comissió de valoració previs, per delegació de la persona titular de la conselleria amb competències en matèria de prevenció d'incendis forestals.  
  
  
Apartat nové. Mitjans de notificació  
La resolució del procediment es notificarà als beneficiaris mitjançant la publicació en el DOGV, i s'ajustarà al que es disposa en l'article 40 i següents de la Llei 39/2015, d'1 d'octubre, del procediment administratiu comú de les administracions públiques. En cas de requeriments individuals, la pràctica de la notificació s'ajustarà a les disposicions contingudes en els articles 42 i 43 de la llei esmentada.  
  
Apartat desé. Justificació i pagament  
1. El termini màxim de presentació de la sol·licitud de pagament i justificació de les ajudes per al control de vegetació natural mitjançant l'aprofitament ramader extensiu en zones estratègiques lligades a la prevenció d'incendis forestals en l'exercici 2023, serà, com a màxim, el 31 d'octubre de 2023.  
2. La justificació s'haurà de realitzar acompanyada de la documentació indicada en la base dotzena de l'ordre de bases i en el mateix ordre, a través de l'adreça d'internet: sede.gva.es/va/proc22846.  
3. Les resolucions de pagament seran notificades mitjançant la publicació en la seu electrònica de la Generalitat, en l'adreça d'internet: sede.gva.es/va/proc22846.  
  
Apartat onzé. Informació relativa al tractament de dades de caràcter personal  
1. La gestió de les ajudes comporta el tractament de dades de caràcter personal, i s'han de complir les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que s'estableix en els articles 13 i 14 del Reglament (UE) 2016/679, i en l'article 11 de la Llei orgànica 3/2018, de 5 de desembre, respecte al tractament de dades de caràcter personal cal informar el següent:  
a) Nom del tractament: Ajudes en matèria de prevenció d'incendis forestals.  
b) Responsable del tractament: Persona titular de la sotssecretaria de la conselleria competent en matèria de medi ambient.  
c) Finalitat del tractament: Ajudes en matèria de prevenció d'incendis forestals.  
d) Exercici de drets: Les persones interessades tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al tractament d'aquestes i a no ser objecte de decisions individuals automatitzades, de manera presencial o telemàtica, de conformitat amb el que s'estableix en l'adreça d'internet següent: seu.gva.es/va/proc19970.  
e) Reclamacions: Sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que s'estableix en l'adreça d'internet següent: sede.gva.es/va/proc22094, sense perjudici de la possibilitat de reclamar davant l'Agència Espanyola de Protecció de Dades.  
f) Pot obtindre informació més detallada en l'enllaç següent:   
http://www.agroambient.gva.es/va/registre-de-tractaments.  
3. Quan la persona sol·licitant o el seu representant legal aporten dades de caràcter personal de terceres persones en el procediment administratiu, tindran l'obligació d'informar-los dels punts següents:  
a) La comunicació d'aquestes dades a l'Administració perquè siguen tractades en l'àmbit de les seues competències i d'acord amb els fins del procediment.  
b) La possibilitat que l'administració realitze consultes relacionades amb les seues dades per a comprovar-ne, entre altres punts, la veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver recaptat aquesta autorització, que haurà d'estar disponible a requeriment de l'administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
Apartat dotzé. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern; de la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei 38/2003, general de subvencions, les persones beneficiàries de la subvenció hauran de complir les obligacions de transparència següents:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, hauran de publicar en els termes establits en els principis generals de l'article 5 de la Llei 19/2013 la informació institucional i organitzativa de l'article 6, i l'econòmica i pressupostària de l'article 8 de la mateixa llei. Aquesta publicació s'haurà de fer a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant, almenys, quatre anys naturals.  
2. Sense perjudici de les obligacions recollides en l'apartat anterior, totes les entitats o persones beneficiàries de subvencions hauran de fer la publicitat adequada del caràcter públic del finançament de programes, activitats, inversions o actuacions de qualsevol tipus que seran objecte de subvenció, i incloure-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries de subvencions estan obligades a subministrar a l'entitat concedent, amb el requeriment previ, tota la informació que siga necessària per al compliment per aquesta de les obligacions establides en la Llei 1/2022, de 13 d'abril, en el termini de quinze dies hàbils des del requeriment. Una vegada transcorregut el termini conferit en el requeriment sense que aquest haja sigut atés, l'òrgan que ha realitzat el requeriment podrà acordar, amb l'advertiment i audiència previs a la persona interessada, la imposició de multes coercitives en els termes establits en l'article 5 de la Llei 1/2022, de 13 d'abril.  
  
4. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
  
Apartat tretzé. Recursos  
Contra aquesta Resolució, que posa fi a la via administrativa, es podrà interposar un recurs contenciós administratiu en el termini de dos mesos, a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultaniejar-se la interposició del recurs de reposició amb el contenciós administratiu.  
  
  
València, 4 d'abril de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.